欧阳修
和徐生假山
匠智无遗巧，天形极幽探。
谓我爱山者，为山列前檐。
颓垣不数尺，万嶮由心潜。
或开如断裂，或吐似谺谽。
或长随靡迤，或瘦露崆嵌。
阴穴觑杳杳，高屏立嚵嚵。
後出忽孤耸，群奔沓相参。
靉若气融结，突如鬼镌鑱。
昔岁贬荆楚，扁舟极东南。
孤山马当夹，两岸临江潭。
常恨江水恶，轻风不留帆。
峰峦千万状，可爱不可谈。
但欲借粉绘，图之挂纨缣。
岂如几席间，百态生浓纤。
暮云点新翠，孤烟起朝岚。
况此穷冬节，阴飚积凝严。
幽斋喜深处，远目生遐瞻。
昼卧不移枕，晨兴自开帘。
吾闻君子居，出处无常占。
卷道或独善，施物仁贵兼。
於时苟无益，怀禄古所惭。
嵩山幸不远，薇蕨岂不甘。
自可结幽侣，披云老溪岩。
胡为不即往，一室安且恬。
辱子赠可愧，因诗以自谗。